આવી લાગણી આ મિત્રને જ થઇ હોય તેવું નથી. અનેક લોકોને આવું થતું હોય છે. સિદ્ધિ, પ્રસિદ્ધિ, પૈસો વગેરે બધું પ્રાપ્ત થઇ ગયા બાદ સામાજિક સ્વીકૃતિની અપેક્ષા માણસના મનમાં જાગે છે અને તે ન સંતોષાતા વ્યક્તિ ફરિયાદી બની જાય છે. આવી લાગણી સાથે અસહમત ન થઇએ તો પણ એ લાગણી સાથે સહમત થવું પણ અઘરંુ છે. કારણ એ છે કે કોઇ વ્યક્તિ સિદ્ધિ પ્રાપ્ત કરે, સફળતા મેળવે તો તે તેનું અંગત તપ અને આકાંક્ષા છે, જેમાં ઈશ્વરની કૃપા (જેને આપણે ભાગ્ય કહીએ છીએ) પણ ભળતી હોય છે. આ સંપૂર્ણ વ્યક્તિગત બાબત છે. સમાજને સીધી રીતે તે માટે કોઇ લેવાદેવા નથી. વળી, જ્ઞાતિ કે ગામ માટે એક વ્યક્તિ આખરી બનતી નથી તેના પૂર્વસુરિઓ પણ હોય છે અને અનુગામીઓ પણ હોય છે.